Il matg - il mais dals spus
Nozzas: Isanzas e singularitads dal maridar en il Grischun dal passà.

Da Peider Andri Parli/anr 

Cun la primavaira vegn era il temp da las nozzas. Il mais classic per sa maridar era ed è anc adina il matg. In sguard enavos en las valladas rumantschas mussa che en il mund puril deva sper il matg anc auters mais preferids per sa maridar. Quai eran plitgunsch quels da la tarda atun, da l'enviern e da la primavaira tempriva - pia ils mais nua ch'il manaschi puril na deva betg uschè blera lavur. 
Ma i deva era restricziuns severas. En la Surselva na vegniva betg maridà durant il temp da curaisma e durant l'Advent. Autras restricziuns deva tar ils dis da far nozza. Mai na vegniva maridà en dumengia. Plitgunsch darar vegniva fatg nozzas il venderdi - quai perquai ch'ins na pudeva mangiar charn. En Engiadina era la situaziun enturn il 1900 in zic autra. Il material dal DRG ans mussa ch'ins pudeva far nozzas pli u main mintga di. Mintga vischnanca aveva però dis preferids e dis d'evitar. 
A Scuol maridav'ins plitgunsch il cumenzament da l'emna, mai en venderdi e quasi mai en dumengia. A Susch era il di preferì per far nozzas il mardi. Mai na maridav'ins - e quai gia daditg ennà - en gievgia. Ils dis per far nozzas a Zernez eran il mardi ed il venderdi, d'evitar era perencunter la mesemna. A Zuoz eran pussaivels tut ils dis. Blers però evitavan la mesemna ed il venderdi. Da maridar ad in tschert di vegniva resguardà sco portafortuna e bun'ensaina per la lètg. 
Autras isanzas enturn il maridar eran il far frattas, las balandadas, las bavarellas, las mantinadas e la perdunanza. Las frattas - atgnamain ina bloccada da la via - ina isanza ch'era fitg derasada en Grischun, vegnivan organisadas da las cumpagnias da mats, da la giuventetgna e pli tard da la «kindlamainta». L'intenziun era da survegnir in regal u raps. Ma era tar las frattas devi differentas variantas. En la Val Müstair p. ex. faschevan las mattas da la vischnanca frattas cur ch'ins ha vesì a sortir ils spus per l'emprima giada ensemen. Las frattas sa drizzavan però er cunter giuvens d'auters vitgs. Savens ha in um che ha maridà ina dunna d'in auter vitg stuì cumprar liber sia dunna p. ex. da las cumpagnias da mats che resguardavan las mattas dal vitg sco lur possess. Frattas vegnivan però er fatgas cur ch'in pèr sin viadi da nozzas ha traversà in vitg. Però: quella isanza è vegnida duvrada a moda uschè excessiva ch'il chantun Grischun ha stuì intervegnir e scumandar las frattas... 
 
IL PLED DAL MAIS

Che è in summa la lètg?
Tut che occupa l'uman daventa pli baud u pli tard tema per sgnoccas e pulaccas. Uschia er la lètg. Il pled tudestg per lètg è «Ehe». Buccas nauschas interpreteschan quels trais bustabs sco «errare humanum est», per rumantsch «sbagliar è uman!» Mintgatant però vegn era duvrada la versiun «errare hominum est», pia ina versiun pli subtila, dentant cun in latin betg propi correct. La translaziun fiss circa: «Sa sbagliar è in problem da l'um!» Tgi sa ...